Aeroportul Internațional "George Enescu" Bacău a sărbătorit astăzi inaugurarea zborului direct către Bergamo, operat de Aeroitalia, marcând acest moment special prin tradiționalul salut al tunurilor de apă.
Din 29 martie 2024 de pe Aeroportul Internațional "George Enescu" Bacău vor fi operate zboruri directe spre Aeroportul Milano Bergamo.
Aceasta este una din destinațiile pentru care pasagerii și mediul de afaceri din Bacău au manifestat un interes sporit. Reluarea operării zborului direct a devenit posibila prin implementarea proiectului "Bacău Re-connect".
Lansarea acestei rute este parte a operaționalizării orarului de vară a Aeroportului Internațional "George Enescu" Bacău, caracterizat de o multitudine de destinații europene cu zboruri regulate sau de tip charter.
Zborul spre Milano Bergamo va fi operat de către Aeroitalia și Dan Air, de trei ori pe săptămână, în fiecare zi de luni, vineri și sâmbătă. Orarul detaliat poate fi consultat pe pagina Aeroportului Internațional "George Enescu" Bacău – www.bacauairport.ro .
Pe lângă zborul către Bergamo, Aeroportul Internațional Bacău încurajează pasagerii să profite de conceptul "Air & Rail", care oferă conectivitate directă către destinații precum Florența, Veneția, Napoli, Verona, Torino și Bologna.
Această integrare între transportul aerian și cel feroviar vine în întâmpinarea nevoilor călătorilor moderni, oferindu-le mai multă flexibilitate și confort în planificarea călătoriilor lor.